Тема с продължение:

За кучетата и хората може да се говори много. Периодично в малкото ни провинциално общество се разпространяват слухове, които защо ли винаги са в ущърб на Общината. От една страна Общинска администрация е обвинявана, че не може и/или не иска да се справи с проблема, а от друга страна че общинарите, забележете тровят шляещите се кучета(операция крайно нехуманна за съвременното общество), а покрай тях умира и някой друг домашен любимец, пуснат просто да се поразходи.

Заради всички тези вербални упражнения на зоолюбителите в града ни и общината, кметът г-н Петко Петков насрочи среща по проблемите през изминалата седмица. Поканени бяха всички граждани, които имат отношение по въпроса, да споделят своите виждания и идеи за справяне със ситуацията.

На 5.10.2018 г. в 11.00 ч. в кабинета на кмета на ул.“Атанас Кабов“ 6А се събраха експерти от различни институции, общински съветници и символичен брой граждани, представителна извадка на зоолюбителите в Брацигово. Може би самия час на срещата е възпрепятствал по-голямата част от заинтересованите да присъстват. Предполага се, че са трудово заети.

На форума г-н Петков изложи своята позиция и позицията на общинското ръководство. Той запозна присъстващите с всички проучвания и опити на общината да овладее популацията на кучетата. Изложи проучванията, които той и общинските служители са направили съвместно с останалите заинтересовани по казуса институции.

Присъстващият ветеринарен лекар, д-р Апостолов, изложи нормативната база, по която се работи в момента срещу овладяване на популацията на бездомните кучета. Конкретно за създалата се ситуация около умрелите бездомни кучета в района на Рашайковата чешма на ул.“Георги Михайлов“ ветеринарят обясни, че е съдействал на полицейските служители да отреагират на подадения на тел.112 сигнал. С личния си автомобил лекарят е извозил умрелите животни до лечебницата в гр.Пещера, където им е извършена аутопсия. Констатирано е наличие на вътрепаразитно заболяване, което не е характерно за четириногите от нашия район. И изводите в случая са два: 1 Кучетата са привнесени; и 2. Те създават предпоставка за разпространение на нетипичната зараза и сред местните популации, което още повече увеличава опасността от произволното им битуване.

Началникът на Полицейски участък Брацигово г-жа Мария Пенчева, увери присъстващите и гражданството, че полицейските служители ще отреагират винаги на коректно подадени и неанонимни сигнали.

Кметът г-н Петков даде ясна заявка, че е съгласен да подпомогне всячески създаването на доброволческо сдружение, което да помага при проблеми с четириногите.

Необходимо е само обичащите кучета и котки да заявят сериозно и отговорно отношение, а не привидна съпричастност. Защото, когато разговорът опря до поемане на конкретни отговорности по проблема, се усети едно уклончиво оттегляне от позициите на зоолюбителите.